杨万里
谢胡子远郎中惠蒲太韶墨，报以龙涎心字香
墨家者流老蒲仙，碧梧采花和麝烟。
华阳黑水煎胶漆，太阴玄霜作肌骨。
龙尾磨肌饮鼠须，落点髹儿儿不如。
夷甫清瞳光敌日，一见墨卿惊自失。
後来夔川有梁果，尔来黟川有吴老。
亦追时好得时名，竟为蒲生竖降旗。
吴滋往往玄尚白，梁墨湿湿黐黏壁。
南宫先生来自西，惠然赠我四玄圭。
我无鹊返鸾回字，我无金章玉句子。
得君此赠端何似，兀者得靴僧得髢。
安得玉案双鸣璫，金刀绣段底物偿。
送似龙涎心字香，为君兴云绕明窗。